নাবালিকাকে শ্লীলতাহানির চেষ্টার অভিযোগ! প্রৌঢ়ের মাথা ন্যাড়া করে কান ধরে ওঠবোস, চাঞ্চল্য গোঘাটের কামারপুকুরে

গোঘাট: ফের নাবালিকাকে শ্লীলতাহানির (Sexual Harrashment) অভিযোগ! গোঘাটে (Goghat) এক নাবালিকাকে শ্লীলতাহানির (Sexual Harrashment) অভিযোগ উঠল স্থানীয় এক প্রৌঢ়ের বিরুদ্ধে। প্রতিবাদে প্রৌঢ়ের মাথা ন্যাড়া করে গলায় জুতোর মালা পরিয়ে কান ধরে ওঠবোস করালেন স্থানীয় বাসিন্দারা। স্থানীয় তৃণমূল ও বিজেপি নেতাদের (Trinamool and BJP Leader) সামনেই অভিযুক্তের পুরুষাঙ্গে বিছুটি পাতা ঘষে দিল স্থানীয়রা। ভিডিও প্রকাশ্যে আসতেই চাঞ্চল্য ছড়িয়েছে গোঘাটের কামারপুকুরে (Kamarpukur)। নাবালিকার মায়ের অভিযোগের ভিত্তিতে ইতিমধ্যেই ওই প্রৌঢ়কে গ্রেফতার করেছে পুলিশ।

বুধবার রাতে ঘটনাটি ঘটেছে কামারপুকুরের সারদাপল্লী এলাকায়। সূত্রের খবর, ওই এলাকার বাসিন্দা এক নাবালিকা রাতে তাঁর বাড়ির সামনে বসেছিল। সেইসময়ে এলাকার এক প্রৌঢ় তাঁকে একা পেয়ে তাঁর শ্লীলতাহানির চেষ্টা করে। নাবালিকার চিৎকার শুনে আশেপাশের স্থানীয় বাসিন্দারা ছুটে যায়। ক্ষিপ্ত বাসিন্দারা প্রৌঢ়কে আটকে রেখে প্রশাসনকে খবর না দিয়েই তাকে মারধর শুরু করে। প্রৌঢ়ের মাথা ন্যাড়া করে গলায় জুতোর মালা পরিয়ে কান ধরে ওঠবোস করান স্থানীয় বাসিন্দারা।

আরও পড়ুন: বৃহন্নলাকে শ্লীলতাহানির অভিযোগ! কাঠগড়ায় পুলিশ

এমনকি গোঘাট ২ নং পঞ্চায়েত সমিতির তৃণমূল সদস্য বাহার আলি ও বিজেপি যুবমোর্চার প্রাক্তন সভাপতি তানসার আলির সামনেই অভিযুক্তের পুরুষাঙ্গে বিছুটি পাতা ঘষে দেয় তাঁরা। তাঁরাও তা আটকানোর চেষ্টা করেনি। ঘটনার খবর পেয়ে তড়িঘড়ি পুলিশ ঘটনাস্থলে পৌঁছে অশোক নন্দী নামে ওই প্রৌঢ়কে উদ্ধার করে। পরে ওই নাবালিকার মায়ের অভিযোগের ভিত্তিতে প্রৌঢ়কে গ্রেফতার করে পুলিশ।

এদিকে, রাজনৈতিক নেতাদের উপস্থিতিতে কেন অভিযুক্তকে পুলিশের হাতে না তুলে দিয়ে আইন নিজেদের হাতে তুলে নেওয়া হল তা নিয়ে প্রশ্ন উঠছে। যদিও ঘটনা প্রসঙ্গে কোনও মন্তব্য করতে নারাজ স্থানীয়রা। তবে গোঘাটের তৃণমূল ও বিজেপি নেতৃত্ব বিষয়টির নিন্দা জানিয়ে ঘটনা খতিয়ে দেখার আশ্বাস দিয়েছেন।

দেখুন অন্য খবর