নার্সিং পড়ুয়াকে একা পেয়ে মদ্যপ পুরুষ কর্মীর অসভ্যতা, হুলুস্থুল কাণ্ড

আলিপুরদুয়ার: আবারও বিতর্কের কেন্দ্রে আলিপুরদুয়ার জেলা হাসপাতাল (Alipurduar District Hospital)। এবার শ্লীলতাহানির (Harassment) শিকার হলেন হাসপাতালের এক নার্সিং পড়ুয়া (Nursing Student)। অভিযোগ, ২৫ জানুয়ারির রাতে জরুরি বিভাগের ডিউটিরত অবস্থায় দ্বিতীয় বর্ষের এক নার্সিং পড়ুয়ার গায়ে হাত দেন এক মদ্যপ পুরুষ নার্স (Male Nurse)। ওই নার্সিং পড়ুয়ার সহপাঠীরা ঘটনাটি জানার পর একত্রিত হয়ে পরদিন সকালে নার্সিং প্রিন্সিপালের কাছে অভিযোগ দায়ের করেন।

বিষয়টি প্রকাশ্যে আসার পরই পুরো ঘটনায় উত্তেজনা ছড়ায়। নার্সিং পড়ুয়ারা প্রিন্সিপালের কাছে লিখিত অভিযোগ করার পাশাপাশি যথাযথ শাস্তির দাবিতে সরব হন। ঘটনার পর নির্যাতিতা নার্সিং পড়ুয়ার বাবা-মাকে ডেকে পাঠানো হয়ে। তাঁরা পুরো ঘটনায় হতবাক এবং মানসিকভাবে বিপর্যস্ত। এদিকে, পড়ুয়াদের নিরাপত্তা নিয়ে হাসপাতালে প্রশ্ন তুলতে শুরু করেছেন অনেকে।

আরও পড়ুন: ‘লক্ষ্মীর ভাণ্ডার’ প্রকল্পে ৯টি নতুন পদ সৃষ্টির প্রস্তাব দিল নবান্ন

জেলার মুখ্য স্বাস্থ্য আধিকারিক (সিএমওএইচ) সুমিত গঙ্গোপাধ্যায় জানিয়েছেন, “এই ধরনের ঘটনা ঘটলে আমরা দ্রুত ব্যবস্থা নেব। অভিযোগের ভিত্তিতে পুলিশ অভিযুক্তকে গ্রেফতার করেছে।”এই বিষয়ে হাসপাতালের সুপার ডাঃ পরিতোষ মণ্ডল জানিয়েছেন, “একজন নার্সিং পড়ুয়ার শ্লীলতাহানির অভিযোগ সামনে এসেছে। সমস্ত পড়ুয়ারা যৌথভাবে অভিযোগ দায়ের করেছেন। আমরা পুলিশে অভিযোগ জানিয়েছি, এবং অভিযুক্তকে গ্রেফতার করা হয়েছে।”

উল্লেখ্য, এর আগেও আলিপুরদুয়ার জেলা হাসপাতাল একাধিক বিতর্কে জড়িয়েছে। কয়েক মাস আগে, বিনামূল্যে বিতরণের জন্য বরাদ্দ করা কন্ডোম বাজারে বিক্রি করার অভিযোগ ওঠে হাসপাতালের এক কর্মীর বিরুদ্ধে। তবে এই ঘটনার পর নার্সিং পড়ুয়াদের মধ্যে নিরাপত্তার অভাব স্পষ্ট।